# Eudald Calvo i Català

Eudald Calvo i Català (Argentona, 17 de gener de 1986) és un polític català, que fou alcalde d'Argentona entre 2015 i 2020.
El 2010, feia de portaveu de la secció territorial de l'organització Maulets al Maresme i formava part del Sindicat d'Estudiants dels Països Catalans. En la legislatura 2011-2015 va ser regidor a l'Ajuntament d'Argentona i conseller al Consell Comarcal del Maresme per la CUP. A més, va ser vicepresident segon de l'Associació de Municipis per la Independència. A la legislatura 2015-2019, va ser escollit alcalde d'Argentona, ja que la CUP va ser la segona força més votada amb 1.023 vots. La primera força va ser Tots per Argentona amb 1517 vots. Calvo va ser investit gràcies als vots d'ERC, PSC i ICV.
A les eleccions de 2019 es va presentar com a cap de llista de la candidatura Unitat, que comptava amb el suport de les seccions locals de la CUP, ERC i Comuns; així com de l'ANC i del CDR del municipi. La candidatura va obtenir 2.560 vots i 8 regidors, tot esdevenint la primera força per davant de TXA, PSC, JXCAT i PP. Durant el ple d'investidura va aconseguir revalidar l'alcaldia gràcies a l'abstenció de JXCAT.
El 3 de març de 2020 presentà la seva dimissió com a alcalde havent reconegut les acusacions d'actituds masclistes aparegudes a les xarxes. El desembre de 2019 la CUP l'havia fet fora de l'organització després que no deixés el càrrec d'alcalde havent rebut abans la comissió de feminisme de la CUP denúncia d'un cas diferent d'actituds masclistes. Així entre desembre de 2019 i la seva dimissió el març de 2020 va ocupar l'alcaldia d'Argentona com a independent continuant la pertinença a Unitat Argentona per la República, juntament a CUP, ERC, Comuns, ANC i CDR. El març de 2020 també va plegar del partit independentista i socialista Poble Lliure.
El juny de 2022 Eudald Calvo anuncia que es torna a presentar a les eleccions municipals, a les llistes de Junts, amb l'expectativa de tornar a l'alcaldia.
El novembre de 2022 se celebra el judici per la seva participació com a Alcalde d'Argentona en el referèndum sobre la independència de Catalunya de l'1 d'octubre. El jutjat de Mataró el condemna per desobediència a 6 mesos d'inhabilitació i 5.000 euros de multa.
Després de crear la llista, presentar la candidatura públicament i fer diversos actes precampanya, la Junta Electoral de Zona de Mataró declara inelegible Eudald Calvo a causa de la seva inhabilitació, fruit de la sentència referent al referèndum d'independència de l'1 d'octubre. El novembre de 2024 esdevé Secretari de Política Municipal de Junts Maresme.

## Referències

* ↑ Martínez, Lluís. «Acusen d'associació il·lícita un militant de Maulets - 26 ago 2010». El Punt Avui, 26-08-2010. [Consulta: 2 maig 2024].
* ↑ «En llibertat amb càrrecs el militant de Maulets detingut ahir». VilaWeb, 25-08-2010. [Consulta: 2 maig 2024].
* ↑ «L'esquerra independentista es manifesta a favor de la desobediència a l'Estat». Ara, 07-05-2016. [Consulta: 4 març 2020].
* ↑ «ERC garantirà la investidura del candidat de la CUP d'Argentona, que governarà amb PSC i ICV». Ara, 10-06-2015.
* ↑ «ResultatsEleccions Municipals 2015». Nació Digital. Arxivat de l'original el 2021-09-06 [Consulta: 27 juliol 2019].
* ↑ «Unitat, força més votada a les eleccions municipals amb més del 39% dels vots». Ajuntament d'Argentona, 26-05-2019. [Consulta: 27 juliol 2019].
* ↑ «Eudald Calvo repeteix com a alcalde d'Argentona». Ajuntament d'Argentona, 15-06-2019. [Consulta: 27 juliol 2019].
* ↑ «L'alcalde d'Argentona, expulsat de la CUP, admet abusos a una dona però no plega». Arxivat de l'original el 2020-03-03. [Consulta: 4 març 2020].
* ↑ ACN. «La CUP va expulsar de la militància l'alcalde d'Argentona després que l'acusessin d'abús sexual». [Consulta: 4 març 2020].
* ↑ Bassas, Antoni. «Dimiteix l'alcalde d'Argentona després d'admetre "actituds masclistes" en el passat», 04-03-2020. [Consulta: 4 març 2020].
* ↑ Periódico, El. «L'alcalde d'Argentona dimiteix després de reconèixer abusos sexuals», 04-03-2020. [Consulta: 4 març 2020].
* ↑ «El batlle d'Argentona, Eudald Calvo, dimiteix per la denúncia d'un cas d'agressions masclistes». [Consulta: 4 març 2020].
* ↑ «Dimiteix l'alcalde d'Argentona després de reconèixer "actituds masclistes"». CCMA.cat, 04-03-2020. [Consulta: 5 març 2020].
* ↑ «Eudald Calvo: "si vuelvo a la política es para volver a ser alcalde de Argentona"» (en castellà). La Vanguardia, 03-06-2022. [Consulta: 30 maig 2023].
* ↑ «Inhabilitan el exalcalde de Argentona Eudald Calvo por su papel en el 1-O» (en castellà). Capgròs, 18-11-2022. [Consulta: 30 maig 2023].
* ↑ «La Junta Electoral tomba el candidat de Junts a Argentona, Eudald Calvo, condemnat per l'1-O». El Nacional, 24-04-2023. [Consulta: 30 maig 2023].